Ministru kabineta noteikumu projekta

„Grozījumi Ministru kabineta 2010.gada 18.maija noteikumos Nr.461 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un

**Profesiju klasifikatora lietošanas un aktualizēšanas kārtību””**

sākotnējās ietekmes novērtējuma ziņojums (anotācija)

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Profesiju klasifikators ir apstiprināts ar Ministru kabineta 2010.gada 18.maija noteikumiem Nr.461 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību” (turpmāk - MK noteikumi Nr.461).  Saskaņā ar MK noteikumu Nr.461 18.punktu Labklājības ministrijai katru gadu ir jāsagatavo grozījumi MK noteikumos, kuros apkopoti priekšlikumi par Profesiju klasifikatora aktualizēšanu, kas iesniegti Labklājības ministrijā no 2015.gada 1.oktobra līdz 2016.gada 1.maijam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Profesiju klasifikators ir valsts vienotās ekonomiskās informācijas klasifikācijas sistēmas sastāvdaļa, un tas veidots, adaptējot Starptautisko standartizēto profesiju klasifikāciju „International Standard Classification of Occupations (ISCO-08)” (turpmāk – ISCO-08).  Ņemot vērā institūciju iesniegtos priekšlikumus Profesiju klasifikatora aktualizēšanai, MK noteikumos Nr.461 nepieciešami šādi grozījumi:  1) Saskaņā ar Saeimas Administrācijas priekšlikumu Profesiju klasifikators ir jāpapildina ar amatu „Saeimas Administrācijas izpilddirektors” – pamatojums: Saeimas struktūras izmaiņas un jauna amata ieviešana.  2) Saskaņā ar Kokapstrādes uzņēmēju un eksportētāju asociācijas iesniegto priekšlikumu Profesiju klasifikatorā ir jāaizstāj profesijas nosaukums „Programmvadības kokapstrādes darbgaldu/līniju operators” ar profesijas nosaukumu „Datorizētu kokapstrādes iekārtu operators” un jāprecizē 7523 atsevišķās grupas „Kokapstrādes instrumentu un darbgaldu regulētāji un operatori” profesionālās darbības pamatuzdevumu apraksts – pamatojums: Kokrūpniecības nozares ekspertu padomes 2015.gada 12.oktobra sanāksmes lēmums (protokols Nr.18), jo jaunais profesijas nosaukums vairāk atbilst nozarē lietotajiem terminiem un nosaukuma maiņa veicinās potenciālo audzēkņu izpratni par profesijas būtību, kā arī profesiju padarīs atbilstošu Kokrūpniecības nozares attīstības tendencēm.  3) Saskaņā ar Ārlietu ministrijas iesniegto priekšlikumu Profesiju klasifikators ir jāpapildina ar profesiju „Vēstnieka sekretārs” – pamatojums: lai tas atbilstu Diplomātiskā un konsulārā dienesta likumā noteiktajiem dienesta amatiem.  4) Saskaņā ar Satiksmes ministrijas un VAS „Latvijas Gaisa satiksme” priekšlikumu Profesiju klasifikators ir jāpapildina ar profesiju „Aeronavigācijas informācijas publikāciju speciālists”, tās profesionālās darbības pamatuzdevumiem – pamatojums: to paredz Ministru kabineta 2014.gada 19.augusta noteikumi Nr.487 „Aeronavigācijas informācijas sagatavošanas un izplatīšanas kārtība”.  5) Saskaņā ar Satiksmes ministrijas un Civilās Aviācijas aģentūras priekšlikumiem Profesiju klasifikators ir jāpapildina ar profesijām „Gaisa kuģu lidojumderīguma uzturēšanas mehānikas inženieris”, „Gaisa kuģu lidojumderīguma uzturēšanas avionikas inženieris”, „Gaisa kuģu tehniskās apkopes personāla mācību instruktors”, „Gaisa kuģu lidojumderīguma uzturēšanas speciālists” – pamatojums: ņemot vērā Eiropas Savienības jauno regulējumu attiecībā uz gaisa kuģu lidotspējas uzturēšanu, kā arī gaisa kuģu tehniskās apkopes personāla mācību organizācijām, ir izveidojušies jaunas amata kategorijas, kas nav tehniskā apkope pēc amata definīcijas, bet kuriem ir nepieciešama analoģiska kvalifikācijas (izglītība) kā tehniskajā apkopē strādājošajiem.  6) Saskaņā ar Satiksmes ministrijas un VAS „Latvijas dzelzceļš” priekšlikumu Profesiju klasifikators ir jāpapildina ar profesiju „Līnijas dzelzceļa stacijas dežurants” – pamatojums: profesijas „Līnijas dzelzceļa stacijas dežurants” atdalīšana no profesijas „Stacijas dežurants” (pēc analoģijas, kā tiek atdalītas profesijas – Dzelzceļa stacijas priekšnieks (profesijas kods „1324  13”) un Līnijas dzelzceļa stacijas priekšnieks (profesijas kods „4323  14”)) nodrošinās detalizētāku vilcienu kustības organizācijas darbinieku uzskaiti un atvieglos to analīzi un darba organizāciju.  7) Saskaņā ar Zemkopības ministrijas priekšlikumu no Profesiju klasifikatora ir svītrojama profesija „Lopkopības pārraugs” – pamatojums: šāda profesija nav nepieciešama, jo spēkā esošajā Ciltsdarba un dzīvnieku audzēšanas likumā ir noteikts, ka pārraudzība ir process, kas nodrošina kvantitatīvus un kvalitatīvus datus par lauksaimniecības dzīvnikeu produktivitāti un eksterjeru un šo datu reģistrēšanu. Saskaņā ar Ciltsdarba un dzīvnieku audzēšanas likumu tiek veikta lauksaimniecības dzīvnieku pārraudzība, nevis lopkopības. Profesiju klasifikatorā ir iekļauta profesija „Dzīvnieku pārraugs” ar kodu “3141  30”, kas atbilst šī likuma prasībām.  8) Saskaņā ar Kultūras ministrijas priekšlikumiem Profesiju klasifikators ir jāpapildina ar profesijām „Muzeja vadītājs/ direktors” un „Bibliotēkas vadītājs/ direktors”, to profesionālās darbības pamatuzdevumiem, un sakarā ar to Profesiju klasifikatorā jāprecizē profesijas nosaukums „Bibliotēkas vadītājs” ar kodu „1349  32” – pamatojums: šādas profesijas ir nepieciešamas, jo to paredz Muzeju likums, Bibliotēku likums, Ministru kabineta 2006.gada 21.novembra noteikumi Nr.956 „Noteikumi par Nacionālo muzeju krājumu”, Ministru kabineta 2010.gada 30.marta noteikumi Nr.317 „Nacionālā bibliotēku krājuma noteikumi” un lai darba tirgū šiem amatiem tiktu izmantots viens konkrēts kods (patlaban šiem amatiem tiek izmantoti vairāki kodi „1112  29”, 1120  01”, „1431  01”), tādējādi šie amati tiek nepareizi statistiski skaitīti.  9) Saskaņā ar SIA „Lāči” priekšlikumu Profesiju klasifikators ir jāpapildina ar profesiju „Cepēja palīgs” – pamatojums: profesija eksistē darba tirgū (SIA „Lāči” jau vairāk kā 20.gadus ražo augstvērtīgu rudzu maizi, kuras tapšanas procesā ir iesaistīti daudzi darbinieki, bet izvēloties amatus no esošā Profesiju klasifikatora, nākas secināt, ka tas nedod iespēju darba devējam izvēlēties atbilstošo amata nosaukumu) un ir sniegts amata apraksts.  10) Saskaņā ar Latvijas Profesionālo Ūdenslīdēju Asociācijas un Liepājas Jūrniecības koledžas priekšlikumiem Profesiju klasifikatorā jāprecizē 7541 atsevišķās grupas „Ūdenslīdēji” apraksts atbilstoši ūdenslīdēju kvalifikācijas un darba tirgus prasībām (arī starptautiskiem standartiem), jāprecizē profesijas nosaukums atbilstoši iegūtajam kvalifikācijas sertifikātam un jāpapildina ar profesiju „Zemūdens tālvadības aparātu un zemūdens iekārtu operators” – pamatojums: profesija pastāv pasaulē jau kādus 30 gadus. Ņemot vērā, ka robotu tehnoloģijas strauji attīstās arī Latvijā ir zināms, kā šīs profesijas kvalifikācija ir vairāk nekā 10 cilvēkiem (ir nodarbināti SIA EPRONS un SIA „Baltijas jūras ģeoloģijas centrs”).  11) Saskaņā ar SIA „FREELANCER” priekšlikumiem Profesiju klasifikators ir jāpapildina ar attiecīgo profesiju profesionālās darbības pamatuzdevumiem pasākumu industrijas (šovbiznesa) jomā un profesiju „Pasākumu tehniskā nodrošinājuma aprīkojuma montieris” – pamatojums: šovbizness, jeb - pasākumu industrija Latvijā ir pazīstama pietiekami sen, kopš Latvijā pirmo reizi notika pirmie ārzemju grupu koncerti, tā aug, attīstās kopā ar Eiropas un pasaules šovbiznesu. Ir attīstījusies pasākumu iekārtu ražošana, gan Latvijā, gan pasaulē, un turpina attīstīties joprojām. Pasākumu neatņemama sastāvdaļa ir - apmeklētāji un/vai publika, dalībnieki un/vai mākslinieki, un tie cilvēki un speciālisti, kas tehniski nodrošina šo pasākumu darbību. Latvijā pēdējos gados tikai atsevišķās specialitātēs (Gaismu mākslinieks, skaņotājs, Dīdžejs) ir parādījusies plašāka interese un izveidotas apmācības programmas dažās Latvijas skolās, taču bez tām ir pietiekami plaši profesiju veidi, kas jau sen pazīstami pasaulē, bet pie mums Latvijā nekur netiek klasificēti. Piemēram: “Stage Hands” - plaša profila Pasākumu tehnikas montieri, “Rigger”, “Up Rigger”, “Down Rigger” un līdzīgas profesijas, kurām līdz šim nav bijis pat precīzs tulkojums latviešu valodā un nav precīzi definēts pielietojums Latvijas uzņēmumos. Latvijā Pasākumu industrija ir diezgan slikti reglamentēta un iesaistītais darbaspēks tajā skaitā. Eiropas un pasaules pieprasījums pēc mūsu darbaspēka tikai aug, un tieši šādu amatu speciālisti arvien vairāk iesaistās Eiropas un pasaules pasākumos, kur ir liels eksporta potenciāls tieši darbaspēkam ar pastāvīgu dzīves vietu te pat, Latvijā neimigrējot. Savukārt pasākumu tehniskā nodrošinājuma profesiju oficiāla ievešana Latvijas tirgū atklās iespēju cilvēkiem izglītoties un saņemt darba pieredzi tēvzemē. Latvijā tiek vestas no ārzemēm liela mēroga izstādes, konferences, kongresi, slaveno muziķu koncerti, un notiek privātā un valsts sektora pasākumi, kur šādi amati ir pieprasīti. Darbs pasākumu industrijā ir pievilcīgs jauniešiem, jo tas saistīts ar viņu aktuālām tēmām, nodrošina radošo, interesantu darba vidi un rada karjeras izaugsmes iespējas.  **Priekšlikumi par profesiju standartiem:**  Saskaņā ar Kokapstrādes uzņēmēju un eksportētāju asociācijas iesniegto priekšlikumu Profesiju klasifikatora aktualizēšanai nepieciešams precizēt MK noteikumu Nr.461 2.pielikumā „Profesiju standarti” iekļauto profesijas standartu „3.62. Programmvadības kokapstrādes darbgaldu/līniju operatora profesijas standarts”, mainot profesijas standarta nosaukumu un profesijas standartā iekļauto terminoloģiju, aizstājot terminu „programmvadības kokapstrādes darbgaldi/līnijas” ar terminu „datorizētas kokapstrādes iekārtas”.  2016.gadā jauni profesiju standartu projekti vairs netiek iekļauti Profesiju klasifikatorā un tāpēc, lai turpmāk profesiju standartiem būtu juridisks spēks, Izglītības un zinātnes ministrija 2016.gadā izstrādās grozījumus Profesionālās izglītības likumā, paredzot deleģējumu Ministru kabinetam noteikt profesiju standartus un nozares kvalifikāciju struktūru (Saskaņā ar Ministru kabineta 2015.gada 22.decembra sēdes protokollēmumu (Nr.68, §.15) Izglītības un zinātnes ministrijai līdz 2016.gada 1.martam jāizstrādā un noteiktā kārtībā jāiesniedz Ministru kabinetā likumprojekts „Grozījumi Profesionālās izglītības likumā”, paredzot deleģējumu Ministru kabinetam noteikt profesiju standartus un nozares kvalifikāciju struktūru.).  Ministru kabineta noteikumu projekta „Grozījumi Ministru kabineta 2010.gada 18.maija noteikumos Nr.461 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību”” (turpmāk – noteikumu projekts) mērķis ir aktualizēt Profesiju klasifikatoru.  **Saistībā ar iepriekšminēto noteikumu projektā:**  1) MK noteikumu Nr.461 1.pielikums „Profesiju klasifikators” tiek papildināts ar institūciju iesniegtajiem priekšlikumiem, t.i., papildināts ar nepieciešamajiem amatiem (profesijām), precizēti profesiju nosaukumi, atsevišķo grupu apraksts un profesionālās darbības pamatuzdevumu apraksts;  2) MK noteikumu Nr.461 2.pielikumā „Profesiju standarti” tiek precizēts profesijas standarta nosaukums un tajā iekļautā terminoloģija.  Jaunu, esošo profesiju nosaukumu izmaiņas sniegtas anotācijas pielikumā tabulas veidā. |
| 3. | Projekta izstrādē iesaistītās institūcijas | Nav. |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz darba devējiem un darba ņēmējiem. Saskaņā ar Centrālās statistikas pārvaldes veiktā Darbaspēka apsekojuma datiem, 2016.gadā 1.ceturksnī darba ņēmēju skaits bija 778,1 tūkst. un darba devēju skaits – 34,9 tūkst.  Noteikumu projekts attiecas uz izglītības iestādēm, kas veic profesionālās izglītības programmu izstrādi, aktualizēšanu un īstenošanu. Kuldīgas tehnoloģiju un tūrisma tehnikums aktualizēs profesionālās izglītības programmu, ņemot vērā aktualizēto profesijas standartu. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums neradīs finansiālas izmaksas un administratīvo slogu darbiniekiem un darba devējiem, jo nevalstiskā organizācija sniedza priekšlikumu par profesijas nosaukuma maiņu vai citām nepieciešamajām izmaiņām sakarā ar optimizācijas pasākumiem. Tātad darba devējiem ir nepieciešams precizēt profesijas nosaukumu, lai veiktu savu profesionālo darbību.  Darba tirgū profesija ar nosaukumu „Būvdarbu ūdenslīdējs” nav reģistrēta (Valsts ieņēmumu dienesta sniegtā informācija), tāpēc profesijas nosaukuma precizēšana darba devējam neradīs administratīvu slogu. Profesijas nosaukuma „Programmvadības kokapstrādes darbgaldu/līniju operators” aizstāšana ar profesijas nosaukumu „Datorizētu kokapstrādes iekārtu operators” neradīs darba devējam administratīvu slogu, jo profesija ir tikai apmācības procesā (profesijas standarts un izglītības programma – Valsts izglītības satura centra informācija).  Noteikumu īstenošana valsts budžeta iestādēm neradīs papildu izmaksas un tiks nodrošināta piešķirto valsts budžeta līdzekļu ietvaros.  Tiesiskais regulējums neradīs finansiālas izmaksas un administratīvo slogu arī izglītības iestādei, jo profesionālās izglītības programmas aktualizācija attiecas uz to profesionālo darbību.  Darba likuma 40.panta otrās daļas 5.punkts nosaka, ka darba līgumā norāda darbinieka arodu, amatu, specialitāti atbilstoši Profesiju klasifikatoram un vispārīgu nolīgtā darba raksturojumu.  Ministru kabineta 2010.gada 7.septembra noteikumu Nr.827 „Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” 8.4 punkts nosaka, ka darba devējs, reģistrējot katru darba ņēmēju Valsts ieņēmumu dienestā un sniedzot ziņas par darba ņēmējiem, kopš 2013.gada 1.jūlija vienlaikus norāda arī darba ņēmēja profesijas (aroda, amata, specialitātes) kodu atbilstoši Profesiju klasifikatoram.  Tātad jau tagad darba devējiem ir jāsniedz informācija par darba ņēmēja profesijas nosaukumu un profesijas kodu, kas atbilst darba līgumā noteiktajai profesijai atbilstoši Profesiju klasifikatoram. To, ka, Profesiju klasifikators tiek papildināts ar jaunām profesijām (līdz ar to ar jauniem kodiem), nevar uzskatīt par darba devēja administratīvā sloga palielinājumu, jo, ja pašlaik šādas profesijas nav, tad par tādu nav slēgts arī darba līgums. Savukārt pēc jauno profesiju spēkā stāšanās, slēdzot darba līgumu par jauno profesiju, darba devējam, kā par jebkuru citu darba ņēmēja profesiju būs jāpaziņo Valsts ieņēmumu dienestam. Līdz ar to izmaiņas neattieksies uz tiem darba devējiem, kuri jau ir iesnieguši informāciju Valsts ieņēmumu dienestā. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija. | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību akta projekti | Vienlaikus ar šiem noteikumiem jāizstrādā grozījumi Ministru kabineta 2009.gada 7.jūlija noteikumos Nr.733 „Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Savienības pastāvīgā iedzīvotāja statusa iegūšanai un valsts nodevu par valsts valodas prasmes pārbaudi”, paredzot tajos noteikt valsts valodas prasmes līmeni un pakāpi tai jaunajai profesijai vai precizētai profesijai, ar kurām Profesiju klasifikators tiek papildināts (aktualizēts) ar šiem grozījumiem MK noteikumos Nr.461. („Saeimas Administrācijas izpilddirektors”, „Bibliotēkas struktūrvienības vadītājs”, „Muzeja vadītājs/ direktors”, „Bibliotēkas vadītājs/ direktors”, „Gaisa kuģu lidojumderīguma uzturēšanas mehānikas inženieris”, „Aeronavigācijas informācijas publikāciju speciālists”, „Gaisa kuģu lidojumderīguma uzturēšanas avionikas inženieris”, „Gaisa kuģu tehniskās apkopes personāla mācību instruktors”, „Gaisa kuģu lidojumderīguma uzturēšanas speciālists”, „Zemūdens tālvadības aparātu un zemūdens iekārtu operators”, „Vēstnieka sekretārs”, „Līnijas dzelzceļa stacijas dežurants”, „Cepēja palīgs”, „Datorizētu kokapstrādes iekārtu operators”, „Industriālais/ komerciālais ūdenslīdējs” un „Pasākumu tehniskā nodrošinājuma aprīkojuma montieris). |
| 2. | Atbildīgā institūcija | Izglītības un zinātnes ministrija |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2010.gada 18.maija noteikumiem Nr.461 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību” biedrības un nodibinājumi (nevalstiskās organizācijas), valsts un pašvaldību iestādes, kā arī komersanti var sniegt priekšlikumus Profesiju klasifikatora aktualizēšanai. Saņemtie priekšlikumi aprakstīti anotācijas I sadaļas 2.punktā.  Noteikumu projekts 2016.gada 2.maijā tika publicēts Labklājības ministrijas mājas lapā, adrese:  <http://www.lm.gov.lv/text/1789>, lūdzot sniegt priekšlikumus par projektu līdz 2016.gada 15.maijam.  Noteikumi pēc to pieņemšanas tiks publicēti oficiālajā izdevumā „Latvijas Vēstnesis”, kā arī portālā [www.likumi.lv](http://www.likumi.lv). |
| 2. | Sabiedrības līdzdalība projekta izstrādē | Individuālie sabiedrības locekļu vērtējumi līdz 2016.gada 15.maijam par noteikumu projektu netika saņemti. |
| 3. | Sabiedrības līdzdalības rezultāti |
| 4. | Cita informācija. | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta normu ievērošanu darba tiesisko attiecību jomā uzraudzīs Labklājības ministrijas padotības iestāde Valsts darba inspekcija, bet darba ņēmēju profesiju nosaukumu norādīšanu ziņās par darba ņēmējiem – Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija. | Nav. |

*Anotācijas III un V sadaļa – projekts šīs jomas neskar.*

Labklājības ministrs J.Reirs

30.06.2016. 12:46

2156

A.Liepiņa,

67021519, Aina.Liepina@lm.gov.lv